**LEES: GENESIS 18:1-15**

**Die groter gasvryheid**

**1. Om die vreemdeling te verwelkom**

In sy boek, *A Man of Good Hope*, skryf die joernalis Johnny Steinberg dat **Musina** een van die belangrikste stede in Afrika is. Ja, daardie Musina wat net hier by die Beitbrug grenspos is, is vir miljoene mense in Afrika die droom, die ideaal wat hulle wil bereik. Want as hulle net by Musina kan uitkom, dan is hulle in Suid Afrika, en in hulle oë is dit die land van melk en heuning. Hier is geleenthede, hier gaan hulle werk kry, hiervandaan kan hulle geld terugstuur vir hulle mense by die huis.

Die vreemdeling in ons midde, en die vraag hoe ons teenoor vreemdelinge optree is ‘n saak waarin ons neuse al hoe harder gevryf word vandag. En natuurlik nie net ons nie, né. Soos wat ons goed weet is daar miljoene mense wat langs verskeie roetes vanaf die Midde-Ooste en Noord Afrika na Europa stroom. Dis een van die grootste uitdagings vir Europa sedert die Tweede Wêreldoorlog.

So wat máák ‘n mens nou met die vreemdeling in jou midde? Wat maak ‘n mens nou wanneer jy gekonfronteer word met mense wat soveel anders is as jy, maar wat in jou persoonlike ruimte en in jou leefwêreld aankom? Gooi jy wal? Trek jy laer? “Ag nee, dié klomp is soos ‘n swerm treksprinkane wat alles voor hulle kom opvreet. Hulle kom vat alles waaraan ons so hard opgebou het.” Is dit die houding wat ons moet hê? Aan die anderkant, sou dit reg wees om alles maar net oop te gooi. Alles maar net te los. Alles net oor te laat aan die vrye mark, waar elkeen maar net ‘n vir homself ‘n potjie moet krap en die sterkste sal oorleef. Is dit die regte houding? Hoe tree ons as Christene op teenoor die vreemdelinge in ons midde? Die vreemdelinge met wie ons te doen kry?

**2. Abraham ontvang drie besoekers**

Kyk wat maak Abraham in hierdie gedeelte waarna ons vanoggend geluister het. In ooreenstemming met die Ou Midde Oosterse kultuur waarin hy gelewe het is gasvryheid vir hom baie belangrik. Hy is ‘n man van by die honderd jaar oud. Maar toe hy die vreemdelinge sien *draf* hy na hulle toe, soos ons hier lees. Hy buig voor hulle. En hy nooi hulle uit om by hom te kom rus en iets te eet en te drink. Mens kry amper die idee van oordadige gasvryheid as jy na hierdie vertelling luister. Abraham laat ‘n kalf slag, hy laat sy vrou roosterkoeke bak, hy was die vreemdelinge se voete en gee vir hulle kos om te eet. Kyk net die respek waarmee hy hierdie wildvreemde aankomelinge hanteer. Hy buig voor hulle! Hoekom sou hy dit doen? Wat was daar in hierdie ontmoeting met die vreemdelinge wat dit vir Abraham en vir die mense van daardie tyd so belangrik gemaak het om gasvry te wees?

Die eerste lees van hierdie gedeelte het my dadelik skuldig laat voel. Ek kry nie dit reg nie. Ek sukkel met hierdie gasvryheid ding. En ek dink dit is iets waarmee ons wêreld in die algemeen sukkel vandag. ‘n Ou voel nie vreeslik welkom as jy deur drie toegangsbeheer hekke moet gaan met allerhande scans wat op jou gedoen word voordat jy by iemand se huis in ‘n kompleks kan uitkom nie – en dis nog jou vriende! Jy voel nie vreeslik welkom as ses voet mure, videokameras en klokkies wat nie meer werk nie jou in die gesig staar buite iemand anders se huis nie.

Aan die anderkant is dit ook so dat ons wêreld baie anders is as die Ou Midde Ooste van Abraham se tyd. Daar kom nie net drie vreemdelinge een keer per jaar by ons verby nie. Ons sit in ‘n massa samelewing, ‘n onpersoonlike samelewing met ‘n hoë misdaadsyfer. So wat maak ek as Christen?

**3. Die groter gasvryheid**

Geliefdes, ek dink nie die bedoeling van hierdie gedeelte uit die Here se Woord is om ons skuldig te laat voel nie. Hier’s meer aan die gang hier as om maar net Abraham vir ons te wys as voorbeeld van ‘n gasvrye mens wat ons moet probeer nastreef. Trouens, miskien word Abraham se gasvryheid juis so duidelik geteken, sodat dit wat nou verder in die storie gebeur des te duideliker sal uitstaan. Het julle opgelet hoe dat op ‘n stadium hierdie hele gebeurtenis draai? Op ‘n stadium gaan dit gladnie eintlik meer oor Abraham nie. Hy is nie meer die een wat die inisiatief in hierdie gebeurtenis neem nie.

Eers lees ons dat dit een van die besoekers is wat vir Abraham vra waar sy vrou Sara is. Later lees ons dit sommer direk dat dit die Here is wat daar in daardie ontmoeting daar by Abraham en Sara is.

En skielik gaan die ontmoeting oor Abraham en oor Sara en hulle situasie van kinderloosheid en hartseer. Húlle vrae oor die toekoms. En skielik is die rolle omgedraai. Dis asof Abraham en Sara die besoekers is en die Here is die een wat hulle gasvry ontvang en vir hulle ‘n geskenk gee. “Op die vasgestelde tyd volgende jaar sal Ek terugkom. Volgende jaar hierdie tyd sal Sara ‘n seun hê.” Skielik is daar in hierdie ontmoeting met die vreemdelinge ‘n baie *groter* gasvryheid wat na vore kom. Die Here is die eintlike gasheer in hierdie situasie, en Hy gee baie, baie meer as enige iets wat Abraham uit sy eie kon doen om gasvryheid te bewys. Die Here gee nuwe lewe. ‘n Seun word gebore. Daar kom ‘n nageslag, ‘n toekoms.

So miskien wil hierdie gedeelte ons vanoggend eers weer herinner aan God se groter gasvryheid. Hy is die een wat ons verwelkom in sy teenwoordigheid, en hy is die Een wat ons die geskenk van lewe gee. Ons is elkeen persoonlik en almal saam maar soos Abraham en Sara wat nie kinders kon kry nie. Uit onsself het ons nie die lewe nie nie. Maar die Here gee dit vir ons in sy groot liefde. ‘n Seun word gebore. En ons weet dat dié Seun wat gebore is die Seun van God self is. Die Seun het mens geword in ons wêreld en al wou die wêreld in baie opsigte Hom nie ontvang nie, al moes Hy ‘n vreemdeling wees wat uitgestoot en bespot is, het Hy nogtans God se groter gasvryheid kom oopbreek in ons wêreld. En deur die Heilige Gees versprei hierdie groter gasvryheid deur die wêreld in elke situasie. God se belofte is altyd daar.

**4. Om vanuit God se gasvryheid te leef**

Wat maak hierdie goeie nuus met jou? Hoe verander dit jou lewensuitkyk, jou optrede? Toe Sara hoor dat sy ‘n kind gaan kry toe lag sy. “In hierdie doodloopstraat van my lewe. Komaan, jy kan nie ernstig wees nie, wees realisties!”

Is dit dalk jou reaksie ook vanoggend? In jou lewe? Oor die situasie waarin jy jou bevind? Wees realisties, man, hier gaan niks verander nie. En dalk spesifiek ook in die manier waarop jy en ek dink oor vreemdelinge in ons midde. Ons lag maar net, skud ons koppe – hier kom groot moeilikheid. As daar iets gaan verander, gaan dit net vir die slegter wees.

Maar wat daarvan as ons deur die Here se Woord uitgenooi word om net konstruktief dieper te kyk? Nie net te veg óf te vlug nie. Nie noodwendig net halsoorkop te begin geld en komberse uitdeel nie – nee, dis dalk juis nie die antwoord nie. Maar wat daarvan as ons net konstruktief begin aandag gee. Die Engelse woord is *engage*. Die vreemdeling op een of ander wyse tegemoet gaan. En onthou, hierdie vreemdeling kan ‘n baie wye begrip wees. Dit kan my kollega by die werk wees wat net ‘n totaal ander lewensuitkyk as ek het. Dit kan my buurman wees met wie ek nou al jare niks te doen het nie. Maar dit kan ook die regte soort vreemdelinge wees wat van ander lande kom en hier tussen ons kom woon. Wat daarvan as ek begin aandag gee? Dalk, net dalk word ek bewus van ‘n groter gasvryheid wat in hierdie ontmoeting aanwesig is. Dalk, net dalk, begin ek besef ek moet my eie seer en toekomsvrae – my eie konderloosheid, om dit so te stel – in die oë kyk. Dalk, net dalk – in daardie ontmoeting met die vreemdeling – word die belofte van nuwe lewe ook vir my, ook vir ons, oopgebreek. Daardie nuwe lewe wat in Jesus Christus die eintlike werklikheid is.

AMEN